АҞӘА, абҵара 9 – Sputnik, Бадраҟ Аҩӡба. Аҟәа, Искандер имҩаҿы абҵара 9 рзы иԥжәаз аӡымҩангага мышкы ахы-аҵыхәала еиҭашьақәыргылахоит, аха аусурақәа иаашаанӡа ҳаргар ҟалоит ҳәа азгәаиҭеит "Аӡыканал" анџьныр хада Мераб Анқәаб.
"Авариа ҟалеит Искандер имҩаҿы. Ара 500 миллиметра зыҭбаара ыҟаз апластикатә труба шьҭаҵан хәышықәса раԥхьа. Уажәы аиԥшьырҭаҿы иԥжәеит. Аиҭашьақәыргылара ҳалагеит, иахәҭоу атехника зегьы ҳамоуп. Ихадароу аӡы аанкылароуп. Акранқәа зегьы аҳаркит, аха аӡы цәыҵысуеит. Ас еиԥш иҟоу аӡымҩангагатә цәаҳәақәа аӡы анырҭоу, иузеиԥшьуам", - иҳәеит иара.
Анџьныр иҳәеит иҟалаз иахырҟьаны ақалақь ӡыда иаанымхеит ҳәа.
Иара убас шәаԥхьар ҟалоит: